Valleskipet

Valleskipet eller Vallebåten var et av de tre vikingskipene som har blitt knyttet til Rolvsøy i Fredrikstad. Vallebåten ble funnet ved Valle gård i Rolvsøy under gravearbeider i 1894. Gjenstandene som ble funnet i båtgraven, tilsier at det var en mann som ble gravlagt, antagelig rundt år 900. Båten var rundt ti meter lang og tre meter bred.

På grunn av vikingskipets forfatning og bryderiet med å ha slike funn på gården, ble det ødelagt.

Dagens Fredrikstad, med Glommas utløp og Visterflo, var et fotfeste for vikingene på den østre siden av Oslofjorden. Det har blitt sådd tvil om antallet skip som har blitt funnet i Rolvsøy, ettersom historiske kilder kan vise til ulike utgravninger av samme funn, eller det kan ha forekommet ulike beretninger om de samme utgravningene.  De to andre vikingskipene som skal ha blitt funnet der, er Tuneskipet fra gården Haugen og Rostadskipet. Tuneskipet er bevart og inngår i Vikingtidsmuseets samling. Det har blitt hevdet at Rostadskipet ble funnet i 1751 på gården Rostad ca. 300 meter unna Tuneskipets funnsted, men i moderne tid har det blitt hevdet at dette er ett og samme skip.

 Referanser 

Kategori:Vikingskip
Kategori:Fredrikstads historie
Kategori:Arkeologi i Norge